Komisijos reglamentas (EB) Nr. 224/2003
2003 m. vasario 5 d.
nustatantis pagalbą, minimą Tarybos reglamente (EB) Nr. 1255/1999 už sviesto ir grietinėlės privatų saugojimą, ir nukrypstantis nuo Reglamento (EB) Nr. 2771/1999, nustatančio išsamias Reglamento (EEB) Nr. 1255/1999 taikymo taisykles dėl intervencijos sviesto ir grietinėlės rinkoje, 29 straipsnio
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Komisijos reglamentu (EB) Nr. 509/2002 [2], ypač į jo 10 straipsnį,
kadangi:
(1) Komisijos reglamento (EB) Nr. 2771/1993 [3] su paskutiniais pakeitimais, padarytais Reglamentu (EB) Nr. 1614/2001 [4], 34 straipsnio 2 dalyje numatyta, kad, nepažeidžiant to reglamento 38 straipsnio, kasmet turi būti nustatomas Reglamento (EB) Nr. 1255/1999 6 straipsnio 3 dalyje minimos pagalbos už privatų saugojimą dydis. Šiuo tikslu reikėtų atsižvelgti į nuolatines, kasdienes ir finansines saugojimo išlaidas bei į Europos centrinio banko palūkanų normos pokyčius finansinių išlaidų atveju.
(2) Reglamento (EB) Nr. 2771/1999 29 straipsnio 1 dalis numato laikotarpį, kuriuo turi būti atiduodama saugojimui. Dabartinė padėtis sviesto rinkoje pateisina tai, kad kaip išimtinė priemonė, kovo 15 d. - data, kurią turi būti pradedamos sviesto ir grietinėlės saugojimo operacijos, nuo 2003 m. būtų perkelta į kovo 1 d.
(3) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1255/1999 6 straipsnio 3 dalyje minima pagalba apskaičiuojama sviesto ar sviesto ekvivalento tonai sutartims, sudarytoms 2003 m., remiantis šiuo pagrindu:
a) 24 EUR nuolatinėms išlaidoms,
b) 0,35 EUR šaldymo saugyklos išlaidoms už kiekvieną saugojimo pagal sutartį dieną ir
c) suma už kiekvieną saugojimo pagal sutartį dieną, apskaičiuota remiantis 91 % intervencinės sviesto kainos, galiojančios tą dieną, kai pradedamas saugojimas pagal sutartį, remiantis metine 2,75 % palūkanų norma.
2 straipsnis
Nepaisant Reglamento (EB) Nr. 2771/1999 29 straipsnio 1 dalies, 2003 m. atiduoti saugojimui galima nuo kovo 1 d.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 5 d.